|  |  |
| --- | --- |
| Vejledning OM Co2-kvoteordningen for 3. kvoteperiode* om biomasse, biogas og bio-olie
 | 21. december 2012Ref. MHJ/RZS/DMVersion 4, rev. 26-3-2015 |

**Hvordan skal overvågningsplanen udfyldes, hvis der anvendes biomasse, biogas eller bio-olie?**

For fast biomasse (ikke biobrændstoffer eller flydende biobrændsel), som opfylder VE-direktivets[[1]](#footnote-1) definition af biomasse, må CO2-udledningen fortsat sættes til nul. Det nye er, at biomassen skal udgøres 100 pct. af den bio-nedbrydelige del af produkter, affald og restprodukter af biologisk oprindelse fra landbrug (herunder vegetabilske og animalske stoffer), skovbrug og tilknyttede industrier, herunder fiskeri og akvakultur, samt den bio-nedbrydelige del af industriaffald og kommunalt affald. Biomasse-definitionen vil ikke være opfyldt, såfremt der i produkterne, affaldet eller restprodukterne indgår dele, der har fossil oprindelse.

Det betyder, at når der i overvågningsplanen under punkt 2 a, vælges biomassetype (fx træpiller, skovflis, eller halm) er det en betingelse, at disse kildestrømme opfylder VE-direktivet’s definition. Dette skal kunne dokumenteres, når verifikator verificerer CO2 -udledningsrapporten.

For biogas, der afbrændes direkte i fx et kraftvarmeanlæg, må CO2-udledningen sættes til nul. Under kildestrømme vælges biogastype (fx fra affald).

Derudover må CO2-udledningen ved afbrænding af såkaldt bionaturgas også sættes til nul. Bionaturgas er opgraderet biogas, hvor CO2 -indholdet er fjernet, og gassen er ført ind på naturgasnettet. I kildestrøm vælges ’bionaturgas’ og den forventede udledning sættes til nul. I forbindelse med den årlige rapportering er det en betingelse, at det kan dokumenteres, at der hos Energinet.dk, som administrer oprindelsescertifikaterne, er annulleret certifikater svarende til forbruget af bionaturgas. Er der ikke annulleret certifikater svarende til forbruget, vil resten af gasforbruget antages at være naturgas. Derfor foreslås det, at der udover ’bionaturgas’ også vælges ’naturgas’ under kildestrømme med tilhørende emissionsfaktor for det tilfælde, at der ikke er tilstrækkeligt med tilgængelige certifikater til at dække det faktiske forbrug.

For bio-olie har EU-kommissionen anvist[[2]](#footnote-2), at VE-direktivets regler om bæredygtighed gælder for anvendelse af bio-olie og biobrændstoffer (for luftfart) i kvoteomfattede virksomheder. Det betyder, at CO2-udledningen for flydende biobrændsler kun kan sættes til nul, hvis der er tale om bæredygtige biobrændsler i henhold til VE-direktivets bestemmelser herom (se artikel 17-21), og brændslet er 100 % bio-nedbrydeligt. Reglerne om bæredygtighedskriterier samt dokumentation herfor, er beskrevet i bekendtgørelse nr. 1182 af 12. december 2012 om bæredygtighed m.v. af biobrændstoffer og flydende biobrændsler, som anvendes til aktiviteter omfattet af lov om CO2-kvoter.

I overvågningsplanen, kan under kildestrøm, vælges rapsolie eller anden bio-olie. En forudsætning for at vælge raspolie eller anden bio-olie som kildestrøm er, at det i forbindelse med rapporteringen (som finder sted i det år, som følger efter det år, hvor brændslet er anvendt) dokumenteres, at olien er bæredygtig efter bestemmelserne i bæredygtighedsbekendtgørelsen.

Hvis den anvendte olie ikke forventes at være bæredygtig, skal den ikke anføres som bio-olie. Under kildestrøm vælges i stedet ikke-bæredygtig bio-olie og den relevante emissionsfaktor. Forventes i stedet anvendt fossilt brændsel på virksomheden, vælges det pågældende fossile brændsel som kildestrøm med tilhørende emissionsfaktor.

1. Europa-Parlamentets og Rådets direktiv 2009/28/EF af 23. april 2009 om fremme af anvendelsen af energi fra vedvarende energikilder og om ændring og senere ophævelse af direktiv 2001/77/EF og 2003/30/EF [↑](#footnote-ref-1)
2. I kommissionens forordning (EU) Nr. 601/2012 af 21. juni 2012 om overvågning og rapportering af drivhusgasemissioner i medfør af Europa-Parlamentets og Rådets direktiv 2003/87/EF [↑](#footnote-ref-2)